

**REPUBLIKA HRVATSKA**

**GRAD ZAGREB**

**GRADSKI URED ZA PROSTORNO UREĐENJE,**

**IZGRADNJU GRADA, GRADITELJSTVO,**

**KOMUNALNE POSLOVE I PROMET**

**Sektor za komunalno i prometno redarstvo**

**Odjel za komunalno redarstvo**

**Zagreb, Sigetje 2**

KLASA: UP/I-363-04/21-16/122

URBROJ: 251-13-81-3/017-21-6

Zagreb, 4.11. 2021.

Komunalni redar Gradskog ureda za prostorno uređenje, izgradnju Grada, graditeljstvo, komunalne poslove i promet, Sektora za komunalno i prometno redarstvo, Odjela komunalnog redarstva, rješavajući po službenoj dužnosti u predmetu uklanjanje ruševine zgrade na k.č.br. 1749, k.o. Peščenica, u Zagrebu, Augusta Harambašića 56, nepoznatih suvlasnika, temeljem članka 34. stavka 3. Zakona o općem upravnom postupku (Narodne novine 47/09), po službenoj dužnosti donosi

**ZAKLJUČAK**

**1.** Nepoznatim suvlasnicima određuje se odvjetnički ured Matić i partneri d.o.o. Zagreb, Trg hrvatskih velikana 4, za privremenog zastupnika.

**2.** Privremeni zastupnik zastupat će nepoznate suvlasnike u postupku uklanjanja ruševine zgrade na k.č.br. 1749, k.o. Peščenica, u Zagrebu, Augusta Harambašića 56, dok se vlasnik ili osoba ovlaštena za njegovo zastupanje ne pojavi u postupku, odnosno dok vlasnik u pisanom obliku odredi osobu ovlaštenu za zastupanje.

**3.** Protiv ovog zaključka nije dopuštena žalba.

**Obrazloženje**

Očevidom dana 10.7.2021. godine, u 11,05 sati, utvrđeno je da se na k.č.br. 1749, k.o. Peščenica, u Zagrebu, Augusta Harambašića 56, u dvorišnom dijelu, neposredno uz k.č.br. 1753, nalazi ruševina zgrade, prizemnica, površine cca 60 m2, oštećenih zidova izgrađenih od cigle, oštećenog pokrova i krovne konstrukcije.

Zgrada je zbog oštećenja izgubila svoja svojstva zbog čega nije prikladna za uporabu sukladno svojoj namjeni.

Uvidom u Registar kulturnih dobara Republike Hrvatske utvrđeno je da zgrada nije upisana u Registar kulturnih dobara Republike Hrvatske da se ne nalazi u kulturno-povijesnoj cjelini upisanoj u taj Registar niti se ne nalazi na arheološkom nalazištu.

Uvidom u ZK uložak broj: 16685, k.o. Grad Zagreb, utvrđeno je da je zemljište na kome se zgrada nalazi DRUŠTVENO VLASNIŠTVO, da je na temelju člana 38. i 39. Zakona o nacionalizaciji najamnih zgrada i građevinskih zemljišta uknjiženo pravo korištenja na zemljištu opisanom u listu A I (jedan), dok nadležni organ ne donese rješenje o predaji zemljišta u posjed općini ili drugoj osobi - u korist: SRUK FRANJE, JALŠEVAC BR. 20, GRANEŠINA, te da je temeljem pravomoćnog rješenja o nasljeđivanju Općinskog suda u Zagrebu od 25. studenoga 1983. broj O-4791/79.,a u smislu člana 38. i 39. Zakona o nacionalizaciji najamnih zgrada i građevinskih zemljišta uknjiženo pravo korištenja na zemljištu opisanom u listu A I (jedan), dok nadležni organ ne donese rješenje o predaji zemljišta u posjed općini ili drugoj osobi - u korist: SRUK KATARINE R. MARTINEC., PALIH BORACA BR. 244, JALŠEVAC U 1/6 DIJELA, SRUK KATICE, HARAMBAŠIĆEVA BR.56, ZAGREB, U 1/6 DIJELA, BOJIĆ ŠTEFICE R. SRUK, DRŽIĆEVA B.B., ZAGREB.

Uvidom u rješenje o nasljeđivanju Posl. Br. O-9543/2012. UPP/OS132/2012, utvrđeno je iza Katice Sruk pravo posjeda u 4/6 dijelova naslijedila Lea Horvat, Augusta Harambašića 56.

Dana 10.9.2021. godine, sastavljen je zapisnik sa Leom Horvat, Augusta Harambašića 56, koja je na zapisnik izjavila da je namjena zgrade bila gospodarska i da se kao takva ne koristi više od pedeset godina, da se slaže da se radi o ruševini zgrade i da nije potrebno vještačenje stručne osobe, da su nasljednici iza pokojne Bojić Štefice sinovi Predrag i Stevo Bojić i da joj adresa nije poznata niti zna dali je proveden ostavinski postupak, da iza Sruk Franje nema trenutačno živih vlasnika, te da moli rok od jedne godine za uklanjanje ukoliko za to budu ispunjeni zakonom propisani uvjeti.

Također je izjavila da ukoliko se postupak bude vodio protiv trenutno nepoznatih nasljednika da se istima odredi odvjetnik Mate Matić, Trg hrvatskih velikana 4, Zagreb, za privremenog zastupnika,

Dana 12.10.2021. godine, sastavljen je zapisnik sa odvjetnikom Danielom Hanikom, odvjetnički ured Matić i partneri d.o.o. Zagreb, Trg hrvatskih velikana 4, koji je na zapisnik izjavio da je suglasan da se odvjetnički ured Matić i partneri d.o.o. Zagreb, Trg hrvatskih velikana 4, odredi za privremenog zastupnika nepoznatim suvlasnicima zemljišta na k.č.br. 1749, k.o. Peščenica, u Zagrebu, Augusta Harambašića 56.

Odredbom članka 52. stavka 1. Zakona o građevinskoj inspekciji propisano je da u provedbi nadzora komunalni redar rješenjem naređuje vlasniku zemljišta, odnosno nositelju prava građenja uklanjanje ruševine zgrade.

Odredbom članka 34. stavka 3. Zakona o općem upravnom postupku (Narodne novine 47/09), propisano je kad je stranka nepoznata, zaključak o određivanju privremenog zastupnika objavit će se u službenom glasilu, na oglasnoj ploči i na internetskoj stranici javnopravnog tijela ili na drugi prikladan način. Ovlast privremenog zastupnika prestaje kad se stranka ili osoba ovlaštena za njezino zastupanje pojavi u postupku, odnosno ako stranka u pisanom obliku odredi osobu ovlaštenu za zastupanje.

Odredbom članka 162. Zakona o općem upravnom postupku propisano je da svjedoci, vještaci, prevoditelji, tumači i privremeni zastupnici imaju pravo na nagradu, odnosno naknadu stvarnih troškova nastalih u vezi s postupkom, da je službena osoba dužna osobe koje imaju pravo na naknadu troškova na to upozoriti, da se o iznosu nagrade, odnosno naknade troškova odlučuje rješenjem, u skladu s propisima, a ako takvih nema, prema stvarno nastalim i dokumentiranim troškovima, da su vještaci, prevoditelji i tumači dužni podnijeti zahtjev za naknadu troškova odnosno nagradu ili naknadu u roku od 30 dana od dana poduzimanja tražene radnje, s priloženim troškovnikom. Kad zahtjev nije podnesen u propisanom roku ili nije dokumentiran, a službena je osoba upozorila podnositelja zahtjeva na posljedice tog propuštanja, podnositelj zahtjeva gubi to pravo.

Budući nisu poznati suvlasnici zemljišta na kome se zgrada nalazi, a radi se o ruševini zgrade koju je potrebno hitno ukloniti, sukladno članku 34. stavku 3. Zakona o općem upravnom postupku, riješeno je kao u izreci ovog zaključka.

**UPUTA O PRAVNOM LIJEKU:**

Protiv ovog zaključka nije dopuštena posebna žalba, već se prema članku 77. stavku 5. Zakona o općem upravnom postupku, može pobijati žalbom protiv rješenja donesenog u upravnoj stvari koja je predmet postupka.

**KOMUNALNI REDAR**

Robertino Vučković, ing. el.

DOSTAVITI:

1.Odvjetnički ured Matić i partneri d.o.o.

Zagreb, Trg hrvatskih velikana 4,

2.na oglasnu ploču,

3.u spis.